آشیق میرزه بلال

آشیق میرزه بلال مصطفی اوغلو میکاییل‌اوو (12 مارس 1872، آغسو – 26 نوامبر 1937) — آشیق، شاعیر.  

 یاشاییشی 
  1872-جی ایل مارس آیی نین 12-ده شیروان قزاسی نین آغسو رایونوندا قَشَد کندینده آنادان اولموشدور. هم‌یئرلیسی موللا خاصی‌نین مکتبینده اوخوموش، سونرا شاماخیدا بؤیوک معاریفچی سئید عظیم شیروانی‌نین مکتبینده تحصیلینی داوام ائتدیرمیشدیر. بورادا او، عرب-فارس دیللرینی کامیل اؤیرنمیش، کلاسیک پوئزییایا دریندن بلد اولموشدور. شاماخی ادبی موحیطی –  " بیت‌الصفا "  و مِسنانت محمود آغا احمد آغا اوغلونون موسیقی-شعیر مجلیسی اونو صنعت دونیاسینا باغلامیشدیر. محمود آغا مجلیسینده انگه‌خارانلی آشیق ابراهیم‌له تانیشلیغی اونون اوشاقلیقدان قلبینی اووسونلایان آشیق صنعتینه محبتینی جوشدورموشدور. اوستادی نین مصلحتی ایله او، موغاملاریمیزین سیرلرینی  " شیروان بولبولو "  میرزه محمدحسن‌دن موکمل شکیلده منیمسه‌ییب، ائل مجلیسلرینه آیاق آچیر. او، قیرخ ایله یاخین شیرواندا بو صنعتی یاشاتمیش و اونلارلا شاگیرد یئتیشدیرمیشدیر. 

  بؤیوک نوفوذ صاحیبی اولماسی حؤکومت یئتکی‌لیلری نین نظریندن یایینمامیش، اونا آذربایجان خالق جومهوریتی دؤورونده (1918-1920) شاماخی قزاسی‌نین امنیت مودیری وظیفه‌سی حواله اولونموشدور. اونون رِپرسسیا قوربانی اولماسی‌نین اساس فاکتورلاریندان بیری ده محض بودور. آشیق میرزه بلالین رپرسیا اولونماسی‌نین دیگر اساس سببی ایسه اونون، یارادیجیلیغیندا و آشیق‌لیق فعالیتینده سووئت رژیمینی‌نین قویدوغو قاداغالارا رعایت ائده بیلمه‌مه‌سی اولموشدور. 1928-جی ایلده باکی‌دا آذربایجان آشیقلاری نین بیرینجی قورولتایی نین نوماینده‌سی اولموش و قورولتایدا بوتون آشیقلار آدیندان چیخیش ائتمیشدیر. آشیق میرزه بلالین کولّیاتی یعنی، شعیر و داستانلاری نین بؤیوک بیر حیصه‌سی، NKVD طرفیندن املاکی موصادیره اولونارکن اله کئچیریله‌رک محو ائدیلمیشدیر.  

  شیروانلی آشیق میرزه بلال 1937-جی ایل ژوئن آیی‌نین 17-ده حبس ائدیلمیش، همین ایلین نوامبر آیی‌نین 26-دان 27-نه کئچن گئجه  " خالق دوشمنی "  آدی آلتیندا گوللـه‌لنمیشدیر. س‌س‌ری عالی محکمه‌سی‌نین جینایت ایشلری اوزره محکمه کوللگیاسی 12 اوکتوبر 1955-جی ایلده میکاییل‌اوو بلال مصطفی اوغلونون ایشینه یئنیدن باخاراق اونون حاقیندا اولان آذربایجان س‌س‌ر  XDİK اوچلوگونون 10 نوامبر 1937-جی ایل تاریخلی قرارینی لغو ائتدی و او، برائت آلدی. آشیق میرزه بلالین حبس اولونارکن دئدیگی  " منی گوناهسیز توتورلار "  سؤزلرینی ان نهایت، دؤولت اؤزو ده تصدیق ائتدی.  

  آذربایجان جومهوریتی پروکورورلوغونون 28 اوکتوبر 1993-جو ایل تاریخلی قراری ایله بلال مصطفی اوغلو یئنیدن برائت آلمیشدیر.  

  ابدی‌یاشار صنعت پیرامیداسی‌نین خوصوصی مرحله‌سینده – 19. عصرین سونلاریندا مئیدانا چیخان قشدلی میرزه بلال، شیروان آشیق صنعتینی معنا و مضمونجا یئنی اینکیشاف مرحله سینه یوکسلتمیش، موعاصیر شیروان آشیق مکتبی نین اساسینی قویموش،  " شیروان آشیقلاری نین آتاسی "  تیتولونو قازانمیش نهنگ بیر سیما اولموشدور. 

 دستانلاری 
آشیق میرزه بلال، " سفیه و ضیاد"، " آشیق بلال و سلطان خانیم"، "یئتیم سلطان"، "مصطفی خان"، " آشیق ابراهیم و پری"، آشیق بلال و صنم"، "حضرت بابا" آدیلی دستانلار باغلاییب.

   شجره سی 
  بابا  

  سلطان  

  خلیل  

  میکاییل  

  مصطفی  

   کیتابلاری 

  " آشیق بلال. شعیرلری " ، باکی، 1960. 
  " ایلک باهاریم، گل گؤروم " ، باکی، 1982. 
  " بیر واخت شام-چیراقلا گزرلر منی " ، باکی،  " علم و تحصیل " ، 2012. 104 ص.، 500 تیراژ. 

 قایناق 

   شخصی ایشی RDTK--نین آرخیوی № 13773. 
   آذربایجان آشیق شعیریندن سئچمه‌لر. ایکی جیلدده. ایکی جیلد. باکی،  " شرق-غرب " ، 2005. ص.124-128. 
   موسی نبی‌اوغلو.  " اوزان-آشیق دونیاسی " . باکی: نورلان، 2010، (شکیللی)، ص.13. 

بؤلمه:آشیقلار